Ρίζωσε δε φύτρωσε. Στο παλαιότερο σπίτι των Αθηνών.

Η ιστορία είναι όπως οι ρίζες μια παλιάς ελιάς, βαθιές, στέρεες και μεγάλες, που σου δίνουν την αίσθηση ότι αυτό το δέντρο είναι αμετακίνητο και θα βγάζει αιωνίως καρπούς. Αίσθηση ότι ρίζωσε δε φύτρωσε!

Αδριανού 96, Πλάκα, μην πας μακρυά στο χώρο, για να ταξιδέψεις μακρυά στο χρόνο κάπου δηλαδή στο 1500! Εκεί θα βρεις αρχοντικό ολοζώντανο, επισκέψιμο με είσοδο ότι θες, και λειτουργικό για τη χρήση του, με πηγάδι γεμάτο νερό έτοιμο να δώσει ζωή στους επόμενους κατοικούντες εν αυτώ.

Στο παλιότερο σωζόμενο λειτουργικό σπίτι της Αθήνας λοιπόν, έζησαν απόγονοι βασιλικών οικογενειών και άγιοι! Ο λόγος για την οικογένεια Μπενιζέλων, του γαιοκτήμονα Άγγελου Μπενιζέλου, της Σηρίγης Παλιολογίνας της βασιλικής βυζαντινής οικογένειας της τελευταίας δυναστείας και της κόρης τους Αγίας Φιλοθέης της κατά κόσμον Παρασκευής ή Ρηγούλας. Από την τελευταία ονοματοδοτήθηκαν οι περιοχές Φιλοθέη και Καλογραίζα καθώς ήταν καλόγρια που απάλυνε τον πόνο χιλιάδων ανθρώπων και θανατώθηκε για αυτό.

Αν οι τοίχοι είχαν μιλιά πόσες ακόμα ιστορίες θα έλεγαν άραγε για τους ενοίκους τους; Και όσο πιο παλιό το σπίτι τόσο πιο πολλές οι ιστορίες. Και αν ένα πράγμα δε θα εκλείψει ποτέ, θα είναι η ανάγκη των ανθρώπων για ιστορίες, ωσάν φυγή από την επαναλαμβανόμενη καθημερινότητα.